รถไฟฟ้าชานเมือง สายสีแดง
อุบัติเหตุ

เมื่อเวลา 22.30 น. ของวันที่ 15 มกราคม พ.ศ. 2565 เจ้าหน้าที่สถานีตำรวจนครบาลบางซื่อ และเจ้าหน้าที่สถานีตำรวจรถไฟนพวงศ์ ได้รับแจ้งจาก บริษัท รถไฟฟ้า ร.ฟ.ท. จำกัด (รฟฟท.) ผู้ให้บริการเดินรถชั่วคราวของโครงการ ว่าขบวนรถไฟฟ้าจากสถานีจตุจักรมุ่งหน้าสถานีวัดเสมียนนารี ได้เกิดเหตุชนชายไม่ทราบชื่อเสียชีวิตคาที่ โดยสภาพศพศีรษะขาดกระเด็น แขนกับขาขาดทั้งสองข้าง ลำตัวติดอยู่กับรางรถไฟฟ้า จากการสอบสวนเบื้องต้น พนักงานผู้ควบคุมรถระบุว่าขบวนรถเป็นขบวนมุ่งหน้าสถานีรังสิต เมื่อพ้นสถานีจตุจักร ตนได้ยินเสียงตึงดังมาจากใต้ท้องรถ จึงได้แจ้งให้เจ้าหน้าที่ควบคุมการเดินรถและศูนย์ควบคุมความปลอดภัยของโครงการทำการตรวจสอบพื้นที่ทันทีและพบว่ามีผู้เสียชีวิต รฟฟท. จึงสั่งหยุดการเดินรถทั้งระบบเพื่อให้เจ้าหน้าที่ทำการอพยพร่างผู้เสียชีวิต พร้อมทั้งตรวจสอบกล้องวงจรปิดทั้งหมดในพื้นที่ทันที ซึ่งจากการตรวจสอบ รฟฟท. ได้สันนิษฐานว่า ผู้เสียชีวิตอาจลักลอบปีนรั้วเข้ามาจากช่วงทางระดับดินที่เป็นทางเข้าศูนย์ซ่อมบำรุง และเดินขึ้นมาตามทางรถไฟฟ้า เพราะกล้องวงจรปิดพบแค่ว่าผู้เสียชีวิตอยู่บนทางรถไฟฟ้าอยู่แล้ว อีกทั้งรางรถไฟฟ้าสายสีแดง มีระบบกายภาพที่แตกต่างจากรถไฟฟ้าบีทีเอส หรือรถไฟฟ้ามหานคร เพราะไม่มีกระแสไฟฟ้าวิ่งผ่านบนราง จึงทำให้การเดินบนรางรถไฟฟ้าแทบไม่เป็นอันตรายจากไฟฟ้าแรงสูงเลย
ภายหลัง กรมการขนส่งทางราง ได้หารือร่วมกับ การรถไฟแห่งประเทศไทย และ รฟฟท. เพื่อลงทุนดำเนินการเปลี่ยนระบบกล้องวงจรปิดทั้งหมดของโครงการให้เป็นแบบ Motion Sensor ที่เชื่อมกับระบบการเดินรถ เพื่อให้กล้องวงจรปิดสามารถสั่งหยุดการเดินรถไฟฟ้าได้ทันทีเมื่อมีผู้บุกรุกเข้ามาในเขตทาง อันเป็นป้องกันการเกิดเหตุซ้ำ เนื่องจากเหตุรถไฟฟ้าชนผู้เสียชีวิตครั้งนี้ ถือเป็นครั้งที่สองของระบบรถไฟฟ้าขนส่งมวลชนในประเทศไทย หลังจากเกิดเหตุครั้งแรกในโครงการรถไฟฟ้าแอร์พอร์ต เรล ลิงก์ เมื่อ พ.ศ. 2560
เมื่อเวลา 22.45 น. ของวันที่ 20 มิถุนายน พ.ศ. 2565 ขณะที่ขบวนรถไฟฟ้าสายสีแดงขาเข้าเมืองซึ่งออกจากสถานีหลักหก กำลังมุ่งหน้าไปทางสถานีดอนเมือง ได้เกิดเหตุมีบุคคลลักลอบเข้ามาในพื้นที่รางรถไฟฟ้าซึ่งเป็นพื้นที่หวงห้าม ส่งผลให้เกิดการเฉี่ยวชน โดยบริเวณจุดเกิดเหตุห่างจากสถานีหลักหกประมาณ 500 เมตร เจ้าหน้าที่ควบคุมรถไฟฟ้า จึงได้ดำเนินการแจ้งศูนย์ควบคุมการเดินรถ เมื่อศูนย์ควบคุมการเดินรถรับแจ้งจากเจ้าหน้าที่ควบคุมรถไฟฟ้าได้ดำเนินการเข้าตรวจสอบพื้นที่ช่วงเส้นทางขาเข้าเมืองระหว่าง สถานีหลักหก - สถานีดอนเมือง ฝั่งขาเข้าเมืองพบร่างผู้เสียชีวิตบริเวณกลางรางใต้ขบวนรถไฟฟ้า ศูนย์ควบคุมการเดินรถจึงดำเนินการแจ้งทุกสถานีในเส้นทางบางซื่อ - รังสิต และแจ้งให้บริการเดินรถไฟฟ้าแบบไม่เต็มรูปแบบและแจ้งเจ้าหน้าที่ตำรวจ และหน่วยกู้ภัย ทีมแพทย์ เพื่อเข้าพื้นที่ตรวจสอบโดยเมื่อเจ้าหน้าที่ตำรวจ หน่วยกู้ภัย และทีมแพทย์เข้าตรวจสอบพื้นที่พบผู้เสียชีวิตเป็นชาย แต่ไม่มีเอกสารใดติดตัว ทำให้ไม่สามารถระบุตัวตนได้ เจ้าหน้าที่กู้ภัยจึงได้เคลื่อนย้ายศพผู้เสียชีวิตออกจากพื้นที่ดังกล่าว ไปยังสถาบันนิติเวชโรงพยาบาลธรรมศาสตร์ รังสิต เพื่อดำเนินการตามขั้นตอนต่อไป
เหตุการณ์รถไฟฟ้าชนคนเสียชีวิตครั้งนี้ ถือเป็นครั้งที่สามของระบบรถไฟฟ้าขนส่งมวลชนในประเทศไทย
เมื่อเวลา 23.22 น. ของวันที่ 5 มีนาคม พ.ศ. 2568 เจ้าหน้าที่สถานีตำรวจนครบาลตลิ่งชันได้รับแจ้งจาก บริษัท รถไฟฟ้า ร.ฟ.ท. จำกัด (รฟฟท.) ผู้ให้บริการเดินรถของโครงการว่า ขณะที่ขบวนรถไฟฟ้าสายสีแดงขาเข้าเมืองซึ่งออกจากสถานีตลิ่งชัน กำลังมุ่งหน้าไปทางสถานีบางบำหรุ ได้เกิดเหตุมีบุคคลลักลอบเข้ามาในพื้นที่รางรถไฟฟ้าซึ่งเป็นพื้นที่หวงห้าม เจ้าหน้าที่จึงได้สั่งเบรครถฉุกเฉินแต่ไม่พ้นระยะส่งผลให้เกิดการเฉี่ยวชนลากยาวเป็นระยะทาง 1 กิโลเมตร เจ้าหน้าที่ควบคุมรถไฟฟ้าจึงได้ดำเนินการแจ้งศูนย์ควบคุมการเดินรถและอยู่รอประสานงานกับเจ้าหน้าที่ตำรวจ ต่อมาพบศพบุคคลดังกล่าวกระเด็นไปอยู่บริเวณพงหญ้าด้านข้างในสภาพศรีษะเปิด และแขนขาผิดรูปจากการถูกชน ทราบชื่อคือนายอภิชาติ พาณิชย์ อายุประมาณ 47 ปี เสียชีวิตในที่เกิดเหตุ จากการสอบสวนนายธีรยุตร์ ตันประภาภรณ์ เจ้าหน้าที่ รฟฟท. ผู้ควบคุมรถ พบว่าหลังจากเคลื่อนขบวนรถออกจากสถานีตลิ่งชันมุ่งหน้าสถานีบางบำหรุ เมื่อรถวิ่งมาได้ประมาณ 500 เมตร ตนสังเกตเห็นนายอภิชาติเดินโซเซอยู่บริเวณหมอนทางรถไฟด้านขวา (ทางรถไฟฟ้ามุ่งหน้าสถานีตลิ่งชัน) ตนจึงสั่งเบรครถฉุกเฉินเพื่อเตรียมเข้าช่วยเหลือและพาตัวออกไปดำเนินคดีฐานบุกรุกพื้นที่หวงห้าม แต่เนื่องจากเป็นเหตุกระชั้นชิด ระยะเบรครถไฟฟ้าไม่เพียงพอที่จะสั่งห้ามล้อหยุดรถได้ ขบวนรถจึงเฉี่ยวชนและลากตัวนายอภิชาติออกมาจากจุดเกิดเหตุประมาณ 1 กิโลเมตร เจ้าหน้าที่กู้ภัยจึงได้เคลื่อนย้ายศพดังกล่าวไปไว้ที่ศูนย์นิติเวชโรงพยาบาลศิริราช เพื่อดำเนินการตามขั้นตอน พร้อมทั้งสอบสวนการดำเนินงานของ รฟฟท. ว่าเกิดเหตุบุคคลลักลอบเข้าพื้นที่ได้อย่างไร เนื่องจากระบบรถไฟฟ้าสายสีแดงเป็นระบบปิด และมีรั้วกั้นตลอดทาง